A participat la Campania din Sinai (Operația Kadesh) din 1956 în fruntea unei companii de parașutiști. În timpul Războiului de Șase Zile a comandat o unitate militară pe frontul egiptean și a fost cel dintâi parașutist care a ajuns la Canalul de Suez, fiind decorat pentru această acțiune cu medalia pentru serviciu deosebit. În 1974 a devenit comandantul forței de infanterie și parașutiști. A planificat și comandat Operațiunea Entebbe de salvare a ostaticilor israelieni de pe un avion Air France deturnat spre Uganda de teroriști germani, aflați în slujba unei organizații teroriste palestiniene și care beneficiaseră de complicitatea președintelui ugandez Idi Amin. În această operație a căzut comandantul unității de asalt, Yonatan Netanyahu, fratele viitorului premier israelian Binyamin Netanyahu.